Ikea tilbagekalder powerbanks grundet brandfare

Den svenske møbelkæde Ikea har i dag startet tilbagekaldelsen af en række powerbanks af modeltypen Varmfront. Der er risiko for brandfare grundet en produktionsfejl og Ikea opfordrer alle ejerne til “straks at stoppe” med at bruge enheden.

“I Ikea tager vi altid udgangspunkt i vores kunders sikkerhed. Derfor tilbagekalder vi visse Varmfront powerbanks på grund af brandfare,” skriver selskabet.

Det er dog ikke samtlige udgaver af Varmfront, der er i risikogruppen, men udelukkende enheder, der er produceret i specifikke uger. Er du ejer af en Varmfront-powerbank skal du altså tjekke datostemplet. Herunder kan du se, hvilke der er problemer med.

Produkt | Modelnummer | Datostempel (YYWW)
10400 mAh | E2038 | 2313, 2316, 2318 eller 2319
5200 mAh | E2037 | 2318, 2319 eller 2322

Har man en berørt powerbanks, opfordrer Ikea til, at man henvender sig for ombytning til et tilsvarende produkt eller for at få pengene tilbage. Kvittering er ikke nødvendig.

Ikea oplyser, at der ikke er indrapporteret om hændelser herhjemme.

De to Varmfront powerbanks kom på hylderne i august sidste år og er stadig tilgængelige på møbelkædens hjemmeside.

Ikea tilbagekalder powerbanks grundet brandfare